මුදල් හා ක්‍රම සම්පාදන අමාත්‍යාංශය යටතේ වන ජාතික රක්ෂණ භාර අරමුදල මඟින් දිවයිනේ සියලුම රාජ්‍ය සේවකයන්ට ලබා දෙන “අග්‍රහාර සෞඛ්‍ය රක්ෂණය” යටතේ මේ රක්ෂණ ප්‍රතිලාභ ලබා දී තිබේ.මේ යටතේ හදිසි අනතුරු මරණ සඳහා රුපියල් මිලියන 95,394 ක්ද, රෝහල්ගත ප්‍රතිලාභ සඳහා රුපියල් මිලියන 121 ක්ද, හෘද සැත්කම් සඳහා රුපියල් මිලියන 5568 ක්ද උපැස් යුවල සඳහා රුපියල් මිලියන 169 ක්ද වශයෙන් විවිධ රක්ෂණ ප්‍රතිලාභ අග්‍රහාර රක්ෂණය යටතේ ලබා දී ඇත.ජනාධිපති මහින්ද රාජපක්ෂ මහතා 2006 වසරේ 28 වැනි පනත මඟින් දිවයිනේ සියලුම රාජ්‍ය සේවකයන් සඳහා සෞඛ්‍ය හා ජීවිත රක්ෂණ ක්‍රමවේදයක් ආරම්භ කිරීම වෙනුවෙන් ජාතික රක්ෂණ භාර අරමුදල ආරම්භ කළ බව එම අරමුදලේ සභාපති සේනක අබේගුණසේකර මහතා පැවැසීය.ජනාධිපතිතුමන්ගේ ප්‍රතිපත්තිය වන්නේ රජයේ ආයතන විකිණීම නොව ප්‍රවර්ධනය කිරීම බවද එහි ප්‍රතිඵලයක් ලෙස එවකට තුන් ලක්ෂ පනස් දහසක් පමණ වන රාජ්‍ය සේවකයන් අද හය ලක්ෂ පනස්දහස දක්වා සංඛ්‍යාත්මකව ඉහළ ගොස් ඇති බවද සභාපතිවරයා පැවැසීය.අග්‍රහාර සෞඛ්‍ය රක්ෂණ ප්‍රතිලාභ ලබා දීම සඳහා අරමුදල මඟින් හඳුන්වා දෙන නවතම “ඊ කාඩ්පත” රාජ්‍ය සේවකයින්ට ලබන මාසයේ ලබා දීම ආරම්භ කරන බවත්, ඕනෑම රජයේ හෝ පෞද්ගලික රෝහල්වලින් තම සෞඛ්‍ය ප්‍රතිලාභ ලබා ගැනීම සඳහා පැය 24 පුරා මේ විද්‍යුත් කාඩ්පත යොදාගත හැකි බවත් සභාපතිවරයා පැවැසීය.මාසික වාරිකය රුපියල් 75ක් වැනි ඉතා සුළු මුදලකට රාජ්‍ය සේවකයන් රක්ෂණය කරන ජාතික රක්ෂණ භාර අරමුදල යටතේ රාජ්‍ය සම්පත් හා දේපළ රක්ෂණය කිරීමේ වගකීම ද ඉටු කරන බවත් රුපියල් බිලියන 10ක් පමණ වන අරමුදල සතු වත්කම් ප්‍රමාණයට වඩා රක්ෂණ ප්‍රතිලාභ ලබා දෙන බවත් පැවැසීය..